Volnovakhako gudua

Volnovakhako gudua 2022ko otsailaren 25etik urte bereko martxoaren 12ra arte iraun zuen gudu militar bat izan zen, 2022ko Ukrainako inbasioaren barruko Ekialdeko Ukrainako erasoaldiaren parte bezala. Errusiako eta Donetskeko Indarrek Ukrainako Indarrak eraso zituzten Donetsk Oblasteko Volnovakha hiri txikian, Ukrainaren eta DHEren mugatik gertu kokatzen dena.

Gudua DHEko Indarrek zuzendu zuten eta herriaren suntsipen zabala zein hildako-kopuru handiak ekarri zituen, bi aldeentzat.

Gudua

2022ko otsaila 
Otsailaren 25ean, inbasioaren bigarren egunean, Errusiako Indarrek Volnovakha bonbardatu zuten, eremu zibilak joz. The Guardianek idatzi zuenez, Errusiak Volnovakhan buruturiko bonbardaketek lehenago Errusiak Siriako helburu zibiletan erabilitako taktikaren antza zuela. Ukrainako funtzionarioek jakinarazi zuten, otsailaren 28rako, Volnovakha krisi humanitariorako zorian zegoela, eta martxoaren 1erako, hiria ia erabat suntsiturik zegoela, eraikinen ia %90a kaltetuta edo suntsiturik baitzegoen. Hiria, gainera, janari-, ur- eta elektrizitate-hornidurarik gabe zegoen. Bonbardaketaren ostean, gorpuak kalean geratu ziren, jasoak izan gabe, Dmytro Lubinets diputatuaren arabera. Martxoaren 1erako, bestalde, Ukrainako agintariek ia 500 zibil ebakuatu zituzten Volnovakhatik.

2022ko martxoa 
Martxoaren 4an, Sukhoi Su-25 errusiar bat eraitsi zuten Volnovakha gainean. Era berean, Mil Mi-8 modeloko helikoptero errusiar bat ere eraitsi zuten gero, Su-25-aren erorlekura hurbiltzen ari zela.

Martxoaren 5ean, DHEko agintariek jakinarazi zuten Vladimir Zhoga koronela, Sparta Batailoiko komandantea eta Arsen Pavlov-en konfidente estuda, Volnovakhako ekintzan hil zutela. Denis Puxilinek, Donetskeko Herri Errepublikako buruak, hil ostera eman zion Zhogari Donetskeko Herri Errepublikako Heroi saria; Vladimir Putinek, Errusiako Presidenteak, bestalde, Errusiako Federazioko Heroi saria ere eman zion. Artem Zhoga, bere aita eta batailoiburua, haren oinordekoa izan zen Sparta Batailoiko komandante gisa. 

Martxoaren 7an, Ukrainako eta Errusiako Indarrek korridore humanitario desmilitarizatu bat ezartzea adostu zuten, Volnovakha eta inguruko Mariupol hirian zehar bi hirietako zibilak ebakuatzeko; izan ere, azken hori, otsailaren 24az geroztik, setiatuta zegoen. Hala ere, errusiar indarrek desmilitarizazio-eremua urratu omen zuten.

Martxoaren 11n, Errusiako Defentsa Ministerioak adierazi zuen DHEko Indarrek Volnovakha bereganatu zutela. Geroago, sare sozialetan argitaratutako bideoetan, hirian kokatutako soldadu errusiarrak eta ibilgailuak ageri ziren, baita abandonatutako Ukrainako tankeak ere.

Martxoaren 12an, Pavlo Kyrylenko-k, Donetsk Oblasteko Gobernadoreak, adierazi zuen Errusiako Indarrek Volnovakha erabat suntsitu zutela eta hiriak "de facto, existitzeari utzi" ziola, baina gunearen kontrolarengatiko borrokak jarraitzen zuela. Associated Pressek, bestalde, baieztatu zuen hiria  separatista errusiazalek harrapatu zutela, hiriaren zati handi bat borroketan suntsitu bazuten ere. Geroago, Ukrainako funtzionarioek jakinarazi zuten Pavlo Sbytov kapitaina, Ukrainako Itsas Infanteriako 503. Batailoiko komandantea, guduan hil zela.

Martxoaren 14an, Ukrainaren Su-25 bat eraitsi zuten Errusiako Indarrek Volnovakha hiriaren inguruan. Apirilaren 24an, hegazkin hartako pilotua –Roman Vasyliuk izenekoa– askatu zuten Errusiako Indarrek, errusiar eta ukrainiar presoen truke batetan.

Erreferentziak

Kanpo estekak 

2022ko Ukrainako inbasioa
2022ko Ukrainako inbasioko guduak